แห่ซื้อกองทุนทองแท่งบลจ.กสิกร1.5พันล้าน
บลจ.กสิกรไทย เผยยอดขายกองทุนเคโกลด์อีทีเอฟ สูง1.5 พันล้านบาท เตรียมเคาะซื้อขายในตลาดหลักทรัพย์ 28 ต.ค.
20 ต.ค. 2554

บลจ.กสิกรไทย เผยยอดขายกองทุนเคโกลด์อีทีเอฟ สูง1.5 พันล้านบาท เตรียมเคาะซื้อขายในตลาดหลักทรัพย์ 28 ต.ค.
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า  กองทุนเปิดเค โกลด์ อีทีเอฟ (K-GOLD ETF : KG965) ซึ่งมีนโยบายลงทุนในทองคำแท่ง 96.5% ในประเทศที่บริษัทเปิดขายครั้งแรก (ไอพีโอ) ไปเมื่อวันที่ 13-19 ต.ค.ที่ผ่านมา มียอดขายสูงถึง 1,497.30 ล้านบาท ซึ่งเป็นการขายครั้งแรกได้สูงสุดเมื่อเทียบกับกองทุนอื่นๆของบลจ.กสิกรไทยและนับเป็นกองทุน ETF ทองคำที่ขนาดใหญ่ที่สุดในประเทศไทย
ขณะนี้บลจ.กสิกรไทย อยู่ระหว่างเร่งจัดสรรหน่วยลงทุนของกองทุน KG965 ให้กับผู้จองซื้อหน่วยลงทุน โดยคาดว่าจะจัดสรรหน่วยลงทุนได้ประมาณ 62 ล้านหน่วย ที่ราคาพาร์หรือมูลค่าที่ตราไว้หน่วยละ 24.15 บาท พร้อมทั้งเตรียมนำกองทุนเข้าจดทะเบียนซื้อขายในตลาดหลักทรัพย์ในวันที่ 28 ต.ค.2554 
นายพัชร กล่าวว่า กระแสตอบรับที่ดีสะท้อนให้เห็นว่า กลุ่มผู้ลงทุนที่สามารถรับความเสี่ยงได้สูงยังคงต้องการลงทุนเพื่อโอกาสจากสินทรัพย์ที่มีราคาเฉลี่ยปรับตัวเพิ่มสูงขึ้นต่อเนื่องอย่างทองคำและต้องการทางเลือกในการซื้อ-ขายทำกำไรระหว่างวันในราคาที่เคลื่อนไหวใกล้เคียงกับราคาทองคำ 96.5% ในประเทศเสมือนการซื้อทองคำแท่งจริง  
นอกจากนี้  ลูกค้าส่วนใหญ่มีประสบการณ์จากการเก็งกำไรในทองคำมาแล้วผ่าน 3 พันธมิตรในธุรกิจทองคำ ได้แก่ บริษัท เอ็มทีเอส โกลด์ ฟิวเจอร์ บริษัท  ฮั่วเซ่งเฮง โกลด์ ฟิวเจอร์ส และบริษัท ออสสิริส  ฟิวเจอร์ส ทำให้เชื่อมั่นว่าเมื่อกองทุนเข้าจดทะเบียนซื้อขายในตลาดหุ้นแล้ว จะส่งผลให้ตลาด ETF ทองคำมีบรรยากาศการซื้อขายที่คึกคัก